למות ביום אחר

עלילה

ג'יימס בונד מגיע לבסיס צבאי שנמצא על חוף בצפון קוריאה, על מנת להרוג את קולונל טן-סן מון, איש צבא צפון קוריאני הסוחר ביהלומי דמים בתמורה לכלי נשק באופן לא חוקי. לאחר שזאו, עוזרו של הקולונל, מגלה כי ג'יימס הוא סוכן בריטי, הקולונל בורח ברחפת. בונד מפעיל את מטען החבלה שהיה במזוודה היהלומים, ומהפיצוץ מושחתים פניו של זאו. בונד רודף אחרי הקולונל ברחפת אחרת, ובמהלך המרדף הקולונל נופל במפל, דבר שגורם לבונד ולאביו של הקולונל, גנרל מון, לחשוב שהוא מת. בונד נתפס על ידי חייליו של גנרל מון, והם כולאים אותו.
אחרי 14 חודשים של עינויים (שמוצגים בקצרה תוך כדי שיר הפתיחה), בונד נמסר חזרה בחילופי שבויים, בהם הצד הצפון-קוריאני מקבלים את זאו שנתפס. הוא מסומם ונלקח לפגוש את M, שמודיעה לו שהוא איבד את מעמדו כסוכן 00 חשאי, בשל אמונתה שהוא הדליף מידע תחת לחץ. בונד, ששומע ממנה שזאו השתחרר בגללו, מחליט להתחמק מהאבטחה של M ולנסוע להונג-קונג להשלים את משימתו. בעזרת איש הקשר שלו, הוא מגלה שזאו נצפה בקובה ונוסע לשם.
לאחר שהגיע להוואנה שבקובה פוגש בונד את סוכנת ה-NSA ג'ינקס. בונד וג'ינקס עוקבים אחרי זאו למרפאת ריפוי גנטי, בה אנשים יכולים לשנות את המראה שלהם בעזרת שינוי ה-DNA שלהם. בין זאו ובונד מתחיל מאבק, שבסופו זאו בורח במסוק. בונד מוצא את השרשרת של זאו, ומגלה בתוכה יהלומי דמים מאפריקה, שנושאים את הסמל של חברת היהלומים בבעלות המיליארדר הבריטי גוסטב גרייבס. בונד פוגש את גרייבס במועדון סייף יחד עם סוכנת ה-MI6 הסמויה, מירנדה פרוסט. לאחר קרב חרבות קשה בין בונד לגרייבס, מתייחס לכך גרייבס כאילו זה היה רק ספורט ומזמין את בונד לתצוגה מדעית חשובה שלו באיסלנד. M מחליטה לשחזר את תואר ה-00 של בונד, מכיוון שלדעתה עכשיו הוא יכול להועיל לשירות.
בכנס המדעי שבמגדל הקרח, גרייבס חושף את הלווין שברשותו, איקרוס, שביכולתו לקלוט אור מהשמש ולפזר אותו על גבי שטח נרחב ובכך להאיר את המקומות החשוכים ביותר ולסייע לחקלאות. ג'ינקס מתגנבת למרכז הפיקוד של גרייבס אך נתפסת על ידי זאו ומשוחררת על ידי בונד. לאחר שבונד רואה את גרייבס וזאו מתחבקים ומדברים, הוא מבין כי גרייבס הוא קולונל מון שעבר שינוי DNA במרפאה בקובה ואימץ לו זהות חדשה. בונד מתעמת עם גרייבס אך מגלה כי פרוסט היא בעצם סוכנת כפולה ושהיא זאת שחפשה את זהותו בצפון קוריאה וגרמה למעצרו. הם מאלצים את בונד להימלט מהמתקן ולהציל את ג'ינקס הכלואה במלון הקרח אותו תיכנת גרייבס על מנת שיתמוטט עליה. במהלך המאבק במגדל, בונד מצליח להציל את ג'ינקס מטביעה ולהרוג את זאו.
בונד וג'ינקס עוקבים אחרי גרייבס למטוס בו הוא מגלה את זהותו החדשה לאביו, וגם את תוכניתו לסלול בעזרת איקרוס מסלול לחיילים שלו לפלוש לקוריאה הדרומית. אביו המזועזע מנסה לעצור אותו, אך הוא נרצח על ידי בנו שלו. MI6 שולחים טיל גרעיני אל איקרוס על מנת להשמיד אותו, אך איקרוס משמיד אותו בשמיים. גרייבס נאבק בבונד בעוד פרוסט נאבקת בג'ינקס, ובמהלך המאבקים גוף המטוס מתחיל לאבד גובה ולהתרסק. ג'ינקס מצליחה להרוג את פרוסט ולהטיס את המטוס לקצת זמן, בעוד גרייבס מנסה לברוח במצנח. בונד פותח לגרייבס בכוונה את המצנח ברגע לא נכון, דבר הגורם לגרייבס להימשך למדחף המטוס ולהיהרג. עם מותו של גרייבס, פעולתו של איקרוס נפסקת.
בונד וג'ינקס מצליחים לברוח מהמטוס בעזרת מסוק ולהנחית אותו. הם מתחילים קשר רומנטי לא לפני שהם לוקחים כמות נכבדת של יהלומים ממסוקו של גרייבס.

הפקה

צילומי הסרט החלו באולפנים בלונדון ב-11 בינואר 2002. הסרט צולם בעיקר בממלכה המאוחדת, איסלנד והעיר קדיס שבספרד. הפסקול בסרט הולחן על ידי דייוויד ארנולד ושיר הנושא בוצע על ידי מדונה. השיר היה מועמד לפרס גלובוס הזהב ולפרס פטל הזהב.

הפצת הסרט וביקורות

הקרנת הבכורה התקיימה ב-18 בנובמבר 2002 באלברט הול שבלונדון, בנוכחות אליזבת השנייה, מלכת הממלכה המאוחדת והנסיך פיליפ, דוכס אדינבורו, דבר שהפך את הסרט לסרט שני בנוכחות המלכה, לאחר אתה חי רק פעמיים משנת 1967. הסרט היה הרווחי ביותר בתולדות הסדרה עד צאת הסרט קזינו רויאל, והשישי בשנת 2002.